Guðni Th. Jóhannesson var þáttakandi í World Ocean Summit í Mexíkó um helgina . Vísir / AFP Guðni Th. Jóhannesson , forseti Íslands , segir að Íslendingar séu hættir að grínast með hlýnun jarðar . Afleiðingar hennar séu alvarlegar og segir Guðni að Íslendingar þurfi að glíma við þær , rétt eins og aðrar þjóðir . „ Það er algengur brandari á Íslandi að segja að það sé svo kalt og vindasamt á þessari regnbörðu eyju að hlýnun jarðar sé eitthvað sem væri velkomið , en það er ekki fyndið lengur , “ sagði Guðni í Mexíkó þar sem hann var staddur á World Ocean Summit ráðstefnunni en fréttatofa Reuters var á staðnum . Ráðstefnan er haldin á vegum tímaritsins The Economist en hana sækja þjóðarleiðtogar , forystumenn alþjóðlegra stofnana og fyrirtækja og sérfræðingar um málefni hafsins . Vakti Guðni athygli á því að hækkandi hitastig sjávar í grennd við Norðurpólinn væri skaðleg þróun fyrir líffræðilega fjölbreytni og fiskistofna , auk þess sem að súrnun sjávar væri alvarlegt vandamál fyrir norðlægari ríki heimsins . Guðni hitti einnig Enrique Pena Nieto , forseta Mexíkó , og skiptust þeir á landsliðstreyjum . Vísir / AFP „ Loftslagsbreytingar hafa áhrif á okkur öll um allan heim en það er glögglega hægt að sjá áhrif þeirra á Norðurslóðum . Ísbreiðan í kringum Norðurpólinn bráðnar hratt og sjórinn fer hlýnandi . “ Gaf ekki upp eigin afstöðu til hvalveiða Guðni sagði einnig að rekja mætti það að makríll hefur í auknum mæli fundist við strendur Íslands til hækkandi hitastigs sjávar , en að sama skapi væri líklegt að þorskurinn myndi flytja sig norðar . Væri þetta dæmi um hvernig ríki heims þyrftu að aðlaga sig að breyttum aðstæðum . Sagði Guðni að eftir því sem fiskistofnar færi sig til væri mikilvægt fyrir nágrannaríki að ná samkomulagi um veiðar og minntist hann á deilur Íslendinga við Norðmenn og Færeyinga í tengslum við veiðar á makríl .